સીઆઈએ દ્વારા અમેરિકાના માહિતી અધિકાર કાયદા હેઠળ ૨ કરોડથી પણ વધુ પૃષ્ઠ સાર્વજનિક કર્યા છે તેનાથી અનેક અહેવાલ વાંચીએ તો સ્પષ્ટ થઈ જાય છે કે, ૧૯૫૦-૬૦ના દાયકામાં સીઆઈએનું જાસૂસી તંત્ર કેટલું કમજોર હતું. તેનું સર્વોત્તમ ઉદાહરણ વિયેતનામ છે. વિયેતનામને લઈ ખુદ સીઆઈએ સ્વીકારે છે કે, વિયેતનામની વાસ્તવિકતા જાણવામાં અમે નિષ્ફળ રહ્યા હતા. વિશેષ કરીને વિયેતનામની એ વાસ્તવિકતાઓ જે રાજનૈતિક સંદર્ભમાં ખૂબ જ મહત્ત્વપૂર્ણ હતી. અમે એક સંપ્રદાયને રાજનૈતિક પક્ષ સમજી બેઠા. અમે એ સમજી જ ન શક્યા કે, એ ભૂલો અમને કેટલી મોંઘી પડવાની છે.